《枯木叹》
宋代·李正民

海隅有乔木，枝叶多离披。庇荫数亩地，郁郁凌云霓。

岁久渐生蠹，蠹盛木乃衰。朝蠹食其叶，暮蠹食其枝。

蠹虫日滋长，食饱肌肉肥。众叶渐零落，枝干亦枯萎。

僵仆大道侧，但存乾死皮。群蠹尽羽化，鼓舞四散飞。

蠹各得其所，此木谁怜之。吾嗟守株叟，抱膝空伤悲。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。